Tiener vermis ná hy in see verdwynArgieffoto: Andrew Ingram / NSRI ŉ Soektog is van stapel gestuur na ŉ tienerseun, wat Sondag in die see aan die Suidkus vermis geraak het, toe hy saam met sy broer en vriende gaan swem het. Antoinette le Roux, stasiebevelvoerder van die nasionale seereddingsinstituut (NSRI) in Shelly Beach, het gesê hul bemanning is om 13:44 na Turtonstrand in Hibberdene ontbied ná gerugte van ŉ moontlike verdrinking. “Hulle het langs die kus en in die see gesoek na ŉ plaaslike seun, vermoedelik 14 jaar oud, wat tussen die golwe weggeraak het, terwyl hy saam met vriende geswem het,” het Le Roux gesê. Ten spyte van ŉ uitgebreide soektog, is geen teken van die seun teen Sondagaand gevind nie. Die polisie se soek-en-reddings-eenheid sit die soektog voort. Le Roux het gesê die polisie traumaberaders was op die toneel en het die seun se broer bygestaan.